U-I-14/03
Natisni
Opravilna št.:
U-I-14/03
Datum odločitve:
3. 6. 2004
ECLI:
ECLI:SI:USRS:2004:U.I.14.03
Akt:
Sklep o vrednosti točke za izračun nadomestila za uporabo stavbnega zemljišča v Občini Lendava (Uradni list RS, št. 59/02)
Izrek:
Pobuda za začetek postopka za oceno ustavnosti Sklepa o vrednosti točke za izračun nadomestila za uporabo stavbnega zemljišča v Občini Lendava (Uradni list RS, št. 59/02) se zavrne.
Evidenčni stavek:
Nadomestilo za uporabo stavbnega zemljišča je po vsebini davčna obveznost in je zato nesporno, da kot taka posega v premoženje zavezanca. Osebe v vlogi zavezanca morajo prenašati to poseganje v svojo pravico do zasebne lastnine in njeno omejevanje zaradi zagotavljanja funkcij lastnine, ki so v javnem interesu.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
4.10.7.1 - Ustanove - Javne finance - Obdavčitev - Načela.
5.3.36 - Temeljne pravice - Državljanske in politične pravice - Pravica do lastnine (33, 67).
Pravna podlaga:
Člen 26.2, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Rozalija Kulčar, Lendava
Datum vloge:
24. 1. 2003
Vrsta odločitve:
sklep
Vrsta rešitve:
zavrnitev
Dokument:
US23522
Dokument v PDF obliki:
U-I-14-03.pdf
118 KB
Prenesite datoteko
U-I-14/03-6
3. 6. 2004
SKLEP
Ustavno sodišče je v postopku za preizkus pobude Rozalije Kulčar iz Lendave, ki jo zastopa Dejan Rituper, odvetnik v Lendavi, na seji dne 3. junija 2004
sklenilo:
Pobuda za začetek postopka za oceno ustavnosti Sklepa o vrednosti točke za izračun nadomestila za uporabo stavbnega zemljišča v Občini Lendava (Uradni list RS, št. 59/02) se zavrne.
Obrazložitev
1. Pobudnica uvodoma poudarja, da vlaga pobudo v zvezi s Sklepom o vrednosti točke za izračun nadomestila za uporabo stavbnega zemljišča v Občini Lendava (v nadaljevanju Sklep), ki je bil v Uradnem listu RS objavljen dne 5. 7. 2002. Sklep naj bi namreč zaradi neskladja z Odlokom o nadomestilu za uporabo stavbnega zemljišča (Uradne objave Pomurja, št. 1/88 - v nadaljevanju Odlok), ki ga je prav tako sprejela Občina Lendava, posegal v njeno premoženje (33. člen Ustave). Razlog za to vidi pobudnica v povišanju vrednosti točke za leto 2001, ki se je glede na svojo vrednost v letu 2000 povišala kar za 264 %, čeprav je splošno znano, da dvig cen v gradbeništvu ni bil tolikšen.
2. Ustavno sodišče je že v odločbi št. U-I-39/97 z dne 16. 12. 1999 (Uradni list RS, št. 1/2000 in OdlUS VIII, 282) sprejelo stališče, da je nadomestilo za uporabo stavbnega zemljišča po vsebini davčna obveznost. Zato je nesporno, da kot taka posega v premoženje zavezanca. Vendar pa daje že sama Ustava (146. člen) v zvezi z davki in drugimi dajatvami zadostno podlago za ugotovitev, da vsebuje pravica do zasebne lastnine kot svoj sestavni del tudi dolžnost prispevati za javne potrebe oziroma da so sestavni del same vsebine lastninske pravice tudi določena premoženjska bremena. Zato morajo osebe v vlogi zavezanca prenašati to poseganje v svojo pravico do zasebne lastnine in njeno omejevanje zaradi zagotavljanja funkcij lastnine, ki so v javnem interesu (prim. odločbo št. U-I- 296/95 z dne 27. 11. 1997, Uradni list RS, št. 87/97 in OdlUS VI, 157). Glede na navedeno je pobudničino zatrjevanje neustavnosti izpodbijanega Sklepa zgolj zaradi poseganja v premoženje neutemeljeno. Zato je Ustavno sodišče pobudo zavrnilo, ne da bi se pri tem spuščalo v obstoj drugih procesnih predpostavk za ustavnosodno presojo.
3. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) ter prve alineje tretjega odstavka 43. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić